39. schôdza NR SR - 9.deň - B. popoludní
Dátum: 2025-09-23
Poslanec: Hargaš, Ján (PS)
Druh vystúpenia: Vystúpenie s faktickou poznámkou

Ďakujem pekne za slovo aj za ochotu upraviť poradie rečníkov tak, aby som stihol teraz vystúpiť. Kolegyne, kolegovia, ešte je päť koaličných plus pán minister, pán predsedajúci. No, ja mám taký pocit, že odo mňa ste možno niekedy zvyknutí na také kritickejšie vystúpenia, tak vás možno prekvapím teraz, že ja nebudem kritizovať vašu konsolidáciu, ale povedal som si, že v celej tejto rozprave už zaznelo veľa argumentov, prečo táto konsolidácia je zlá a ja často počúvam aj v diskusných reláciách a v televízii od vás otázku, že no tak povedzte ako by ste to robili vy. Ja som si povedal, že ja sa teda najlepšie budem zameriavať na to, že čo by sme teda my robili inak v konsolidáciách, keby sme mali tú možnosť a boli sme teraz vo vláde. Myslím, že to bude také konštruktívne a myslím, že ľudia si z toho môžu aj spraviť názor, že aký by bol vlastne rozdiel a v čom. Explicitne z toho, podľa mňa, nejak vypadne, že prečo táto konsolidácia, podľa môjho názoru, nie je dobrá a zároveň tak nadväzujem aj na svoje vystúpenia aj v SLK, aj v prvom čítaní, kde som každé vystúpenie končil s tým, že podľa môjho názoru, vízia a odhodlanie porazí strach. Ja si myslím, že toho strachu, ktorý tu, táto súčasná vláda šíri do spoločnosti, už naozaj máme dosť a že je načase trošku rozprávať aj o tom, že ako by veci mohli fungovať lepšie a fungovali by lepšie, tak preto sa bude zameriavať na to, čo by sme robili inak. Konsolidovať, a to som hovoril aj v prvom čítaní, všetci sa asi zhodneme na tom, že konsolidovať treba. Áno, verejné financie naozaj neboli v dobrom stave, keď ste prebrali vládu a konsolidovať treba. Čo si ale, na čom sa asi nezhodneme je, že ako treba konsolidovať. My ten váš spôsob naozaj nepovažujeme za dobrý spôsob konsolidácie, takže ten náš spôsob konsolidácie by začal úplne od iného konca, ako začínate vy. Najlepšia konsolidácia, podľa nášho názoru, je ekonomický rast. Logika je taká, že čím viac ekonomika funguje, tým viac generuje príjmov, tým viac generuje daní, a tým viac peňazí v rozpočte máme. Čiže ak nám chýbajú peniaze v rozpočte, tak ekonomický rast je ten nástroj, ktorý nám môže pomôcť tie peniaze priniesť. Čiže my by sme celú konsolidáciu začali úplne z opačného konca ako vy. My sme sa naozaj zamerali na to, že akým spôsobom môžme podporiť ekonomický rast, pretože to je konsolidácia, ktorá najmenej bolí, ktorá v konečnom dôsledku prináša aj vyššie príjmy pre ľudí na Slovensku, aj vyššie príjmy pre štátny rozpočet. To je jednoduchá matematika. Čiže začali by sme opatreniami, ktoré môžu naštartovať ekonomický rast, na rozdiel od tých opatrení, ktoré priniesla táto vláda, ktoré v skutočnosti dusia ekonomický rast ako napr. transakčná daň, alebo teraz v tomto balíčku konsolidácie, zdaňovanie práce a pracujúcich, a živnostníkov. Čiže začali by sme opatreniami, ktoré podporujú ekonomický rast a keď sa chcete spýtať konkrétne, že aké opatrenia to sú, tak nič lepšie ako odporučiť vám, prečítať si náš program Tresk, vám momentálne neviem povedať. Naozaj si skúste prečítať ten program a s porozumením, pretože ak ho naozaj úprimne chcete čítať a úprimne chcete porozumieť tomu, že ako by ste mohli naštartovať ten ekonomický rast, tak máte približne, myslím, že 70 opatrení, 70 opatrení ako naštartovať ekonomický rast. Takže na vašu otázku, ktorú často dostávame aj v tých televíznych diskusiách, že ako by sme to robili, tak moja prvá odpoveď je, inšpirovali by sme sa tými 70 opatreniami, ako naštartovať ekonomický rast, lebo ešte raz poviem, ekonomický rast generuje väčšie príjmy pre obyvateľstvo, generujem väčšie príjmy pre štát. To znamená, že menej by sme v tej konsolidácii museli šetriť, alebo vyberať daní, lebo by sme mali viac príjmov. Čiže, keď chcete konkrétnu inšpiráciu, nech sa páči, 70 opatrení. To je myslím, že dosť, že z toho sa už naozaj dá vyberať zo 70. Niektoré by sa vám mohli páčiť. Od znižovania byrokracie, cez podporu inovácie, cez podporu investícií domácich, cez podporu a nižšie zdanenie práce, čiže veľmi teda opačne ako to robíte vy. Čiže to by bolo prvé opatrenie, podporiť ekonomický rast. Z toho sme zatiaľ od tejto vlády, žiaľ musím povedať, že videli veľmi málo. Ten druhý bod, a ten je dôležitý, pretože ten opakujeme stále dookola. Samotný ekonomický rast, to chvíľku trvá, čiže to by nebolo také, že my sme nastúpili niekedy v októbri, novembri 2023 a lusknutím prsta a mávnutím čarovného prútika by sa naštartovala ekonomika. Ale ekonomika, naštarovanie ekonomiky by bolo nevyhnutným predpokladom, aby sme potom tretí, štvrtý rok konsolidácie, už mohli konsolidovať menej. Čiže čím by sme vlastne prekryli tie prvé dva roky, hej. Kde by sme našli tie peniaze, kým sa nakopne tá ekonomika? A my vám opakujeme veľmi vytrvalo, že šetrením na sebe, šetrením na sebe. Takže budem hovoriť o tom, čo by sme my, na rozdiel od vás, nerobili. Ako by sme nerozhadzovali peniaze, ale naopak by sme ich šetrili. Začnem takými symbolickými vecami, a tie počúvate od nás dookola. A to sú napr. dvojnásobné platy, určite by sme si ako vláda nenadelili dvojnásobné platy cez paušálne náhrady. To je napr. zmrazenie platov ústavných činiteľov, k čomu ste sa odhodlali až teraz v tretej konsolidácii. Neviem, prečo ste to nemohli spraviť už v tej prvej, nerozumiem tomu. Naozaj ma to úprimne zaujíma, že čo je teraz akoby, že iné ako bolo pred dvoma rokmi. Čiže zmrazenie platov ústavných činiteľov, zmrazenie výdavkov na oslavy. Ja si naozaj ani nemyslím, že v čase konsolidácie je adekvátne vyhodiť 700 tis. na oslavy. To bolo myslím, 700 tis. na Cyrila a Metoda. Potom oslavy SNP. Tým nehovorím, že si netreba pripomínať tieto sviatky. Samozrejme, že treba, ale otázka je, že za akú sumu v čase konsolidácie. Naozaj to je adekvátne? A neoslavujete len teda, akoby, že vy ako vláda, ale tých osláv je mnoho, mnoho. Rôzne úrady robia kadejaké oslavy. Myslím, že v najbližších dňoch o tom budeme niečo hovoriť. Čiže škrtnúť výdavky na takéto oslavy, alebo minimálne ich teda radikálne znížiť. Pripomenúť si, ale naozaj, kolegovia, pečený býk v čase konsolidácie, mne už príde trochu ako päsť na oko, pre tých ľudí, ktorí musia platiť vyššie dane. Luxus, to sú všetky tie nákupy nových, drahých limuzín, triskáčov a podobného luxusného majetku, ktorý, podľa mňa, naozaj v čase konsolidácie ten štát by si mohol odoprieť. A vy si možno poviete, že to sú také malé položky. Hore som sa bavil so Števom Kiššom a páči sa mi taká veta, že kto nevie šetriť v malom, tak nevie ani vo veľkom, že ak naozaj nemáte tú vnútornú disciplínu šetriť na malých položkách, tak potom ako vám máme veriť, že ušetríte v tomto roku 1,3 mld., resp. v budúcom roku 1,3 mld., čo tu všetkým hovoríte, čiže aj takýmito malými položkami. Limuzíny, triskáče, predražené letenky, naozaj si nemyslím, že je v poriadku, že pani ministerka letí do Spojených štátov letenkou za 16 tis. euro, v čase konsolidácie, to nie je v poriadku. Čiže to by sme nerobili. Taktiež platených takých postov ako je splnomocnenec vlády Kotlár, ktorý nás stojí stotisíce eur, ktoré sme museli vynaložiť na analýzu SAV, len aby sme teda dokázali, že pán Kotlár sa mýli, čo mu všetci od začiatku hovoria. Čiže to stojí peniaze, a to by sme nerobili. Ďalšie opatrenia, ktoré už nie sú v kategórii, že luxus, ešte rentu som zabudol, samozrejme a ďalšie opatrenia, ktoré už nie sú v kategórii luxus, ale sú v kategórii zoštíhľovania štátnej správy. Naozaj táto vláda má najvyšší počet štátnych tajomníkov 36, alebo 35, myslím, že ich je, a teda ja som tiež bývalý štátny tajomník a viem vám povedať, že na tých ministerstvách naozaj nepotrebujete troch štátnych tajomníkov. Na niektorých, myslím, že máte aj štyroch, že to je naozaj trošku prehnané. Čiže zredukovať počet štátnych tajomníkov, sú ministerstvá, kde to má opodstatnenie, ministerstvo financií a naozaj tie ťažiskové ministerstvá, tam ktoré majú obrovskú agendu, tam to zmysel má, ale sú ministerstvá, kde sa to naozaj dá zredukovať a nepotrebujeme toľko štátnych tajomníkov. Štátni tajomníci tiež nepotrebujú toľko áut, ale vôbec ústavní činitelia a predstavitelia štátu nepotrebujú toľko áut. Štandardom je, že štátni tajomníci majú dvoch šoférov a dve autá. Tých dvoch šoférov ešte viem pochopiť, kvôli zastupiteľnosti, že oni sa striedajú v službe, ale tie dve autá to by sa dalo seknúť. Úplne v pohode by stačilo jedno auto, na ktorom by sa striedali tí dvaja štátni tajomníci a nikdy to nie je tak, že na ministerstve je len to jedno auto, keď sa pokazí, vždy sú tam niektoré náhradné vozidlá, a to sú tiež malé peniaze, ale dá sa na tom šetriť. Čiže keď hľadáte inšpiráciu, nech sa páči. Menej kolektívnych orgánov. Máme tu kolektívne orgány kade, tade, v kadejakých štátnych akciovkách. Kadejaké poradné zbory a neviem čo. To sa všetko dá pekne zosekať. Opäť, malé peniaze, ale viete, babka k babce, budú kapce. Taktiež by sme nezakladali zbytočné inštitúcie. Ministerstvo športu len na prevádzke, len na prevádzke, teraz nie tie fondy a granty, ktoré rozdeľuje, ale len na prevádzke nás stojí 100 mil. eur ročne. To ste priznali sami v dôvodovej správe. Nezakladali by sme ministerstvo športu. Naozaj si nemyslím, že potrebujeme ministerstvo, ktoré stojí 100 mil. ročne v tejto dobe. Čiže nech sa páči, ďalšia inšpirácia. Pokiaľ ide o energopomoc a trináste dôchodky, tam dlhodobo hovoríme, že potrebujeme adresnosť. Čiže robili sme to adresne, pretože v čase konsolidácie, štátna, sociálna pomoc má naozaj pomôcť tým, ktorí sú najohrozenejší ekonomickou situáciou. A pokiaľ ide o energopomoc, tak vy teraz tvrdíte, že ju dostane 90 až 95 % populácie a ja si myslím, že je veľmi pravdivý argument, keď sa vás pýtame, že to nám hovoríte, že po šestnástich rokoch, pätnástich rokoch sociálnodemokratických vlád je 90 až 95 % populácie ohrozených chudobou? Že potrebujú energopomoc? Snáď nie. Čiže tá adresnosť sa dala zaviesť, ja nehovorím už v tom roku 2023, ale určite je pre rok 2024 už mala minimálne z časti toho roku platiť. A trináste dôchodky detto. Hej, naozaj, si myslím, že nie všetci ľudia sú v takej situácii, že potrebujú plnú hodnotu, trinásty dôchodok a my hovoríme, že adresne. To je to riešenie, a tak by sme to robili. Ďalšia kategória výdavkov, moja obľúbená, to vám hovorím už druhý rok, IT výdavky. Môj fach, IT výdavky. Platíme veľa za prevádzku systémov, dá sa tam sekať, vládni analytici vám vypočítali koľko by sa tam dalo sekať. Vychádza to približne na 100 mil. ročne, čiže opakovaný výdavok. Čiže keby ste sekali od začiatku, tak už za rok 2024 máte tých 100 mil., za rok 2025 by ste ďalších 100 mil. našli, jednoducho tam tej vaty naozaj je dosť. To sú výdavky na prevádzku tých systémov. Potom sú tu ešte investičné výdavky, že koľko platíme za nové systémy, a to žiaľ, musím povedať, že vrátili sme sa do starých čias, predošlých v informatizácii, kde naozaj lietajú také sumy, že pod 10 mil. ani nikto nevstane z postele ráno, že sa mu to neoplatí, že také projekty tu lietajú. E-faktúra za 40 mil., teraz v NASES-e nejaký projekt plánujú za 60 mil. E-farmár, e-farmár, alebo také niečo. Projekt na ministerstve pôdohospodárstva. Ku všetkému tomuto máte analytické správy od UHP, kde vám hovoria, že ako by ste mali na tých projektoch ušetriť. Ku všetkému tomuto. Len, keď som si napočítal tie potenciálne úspory, ktoré vám vlastní analytici hovoria, tak to vychádza na nejakých 40 mil. eur na projektoch, nie na tej prevádzke. Čiže 100 mil. na prevádzke, 40 mil. na projektoch. A to je, to sú správy, ktroé sú už niekoľko mesiacov staré, čiže priebežne prichádzajú ďalšie a ďalšie projekty, a tam sú ďalšie a ďalšie úspory. Čiže nech sa páči, takto by sme to my robili. My by sme naozaj sa riadili tými odporúčaniami a sekali tie projekty dole, sekali tú prevádzku dole. Je tam priestor a je preukázateľné, že sa to naozaj dá. Keď som bol ja štátnym tajomníkom, tak sme to dokázali. Dokázali sme stláčať dodávateľov nižšie, dokázali sme s nimi vyrokuvávať dlhodobejšie kontakty za lepšie sumy. Jednoducho dá sa to, len je to piplačka samozrejme, a tie rokovania nie sú vždy príjemné. Takže dá sa to. =====